Publication: Magyar Közlöny
Issue: MK-1999-68 (Year: 1999, Number: 68)
Era: 1990-2004
Section: szóló 1994. évi I. törvény 4. §-ának c) pontjában kapott
Paragraph Index: 24

9. A Közösség és Magyarország a jelen határozat alapján végzett tevékenységeket bármikor beszüntetheti, 12 hónapos előzetes írásos felmondás alapján. A felmondás idején folyamatban lévő projektumok és tevékenységek folytatódnak egészen addig, amíg azok a jelen határozatban meghatározott feltételek alapján be nem fejeződnek. Abban az esetben, ha a Közösség úgy dönt, hogy egy vagy több közösségi programot módosít, a jelen határozat alapján folyó tevékenységek kölcsönösen megállapított feltételek mellett zárhatók le. Magyarország a Közösség által történő elfogadástól számított egy héten belül tájékoztatást kap a módosított programok pontos tartalmáról. A Közösség és Magyarország a közösségi határozat elfogadásától számított egy hónapon belül tájékoztatják egymást a tevékenységek megszüntetésére irányuló bármely szándékukról. Abban az esetben, ha a Közösség új, többéves Keretprogramot fogad el a kutatási, technológiafejlesztési és demonstrációs és/vagy kutatási és képzési tevékenységekre, a Társulási Tanács meghatározhatja Magyarország részvételének módozatait és feltételeit. II. MELLÉKLET A szellemi tulajdonjogok érvényesítésének elvei A jelen határozat alapján folyó tevékenység keretében létrehozott vagy keletkező szellemi tulajdonjogokat úgy kell érvényesíteni, ahogyan arról ez a Melléklet rendelkezik. I. Alkalmazás Ez a Melléklet alkalmazandó a jelen határozat alapján végzett kutatásra (a továbbiakban: közös kutatás), kivéve azokat az eseteket, amelyekről a Közösség és Magyarország (a továbbiakban: Felek) ettől eltérő módon állapodnak meg. II. A jogok birtoklása, megosztása és gyakorlása

Source: https://magyarkozlony.hu/hivatalos-lapok/13ab72879084ebca4e757a1a6cf3227e24b40dd4/dokumentumok/9a8779bbda20091b7791e773726b8b573f9b7e0e/letoltes